Avtroppende kulturminister Thorhild Widvey overrakte i dag kontornøklene til sin 21 år yngre partikollega, Linda Hofstad Helleland.

En av sakene trønderen får i fanget, er å oppnå enighet i Stortinget i spørsmålet om søndagsåpne butikker.

Les også: Hun kan være den nye stjerna til Erna

«Har en liten plan»

På spørsmål fra NRK, svarer Helleland at det er viktig å få til en avklaring i saken.

– Jeg kommer til å fortsette å ha gode samtaler med våre venner i Stortinget for å finne en løsning, sier hun.

Hun antyder at motstanden mot søndagsåpne butikker kanskje ikke er så sterk i praksis.

– Jeg ser ikke så mange fakkeltog mot søndagsåpne butikker nå før jul, så kanskje det er greit å få saken unnagjort før jul, sier Helleland og ler, før hun legger til at hun har «en liten plan» i saken.

Les også: Kulturtopp jubler over ny minister

– Ikke noe vi enkelt legger bort

Lederen for familie- og kulturkomiteen på Stortinget, Svein Harberg (H), håper på en snarlig løsning.

– Regjeringen bør avslutte saken, enten ved å sende den tilbake til Stortinget, eller droppe den, sier han til NRK.

STRID: Søndagsåpne butikker er et betent spørsmål mellom regjeringspartiene og særlig KrF. Men den nye kulturministeren mener å ha en plan for å løse saken. Foto: Jon Olav Nesvold / NTB scanpix

Sivert Bjørnstad (Frp), som sitter i Stortingets kirke-, utdannings- og forskningskomité, sier at saken delvis er i Stortinget allerede, og at den diskuteres på parlamentarisk ledernivå.

– Det er vanskelig å si hva Helleland mener med at hun har en liten plan, men jeg håper at hun følger opp Høyre, Frp og delvis Venstre sin politikk. Dette var en del av regjeringserklæringen, og det er ikke noe vi enkelt legger bort, sier han.

Aksepterer å bli benket

Kommentatorer mener at Erna Solberg har en plan for Hellelland, og at hun har opparbeidet seg statsministerens tillit. Solberg sier dette om Helleland:

– Vi som kjenner Linda, vet at vi nå har fått en energibombe inn i regjeringen. Hun er engasjert, energisk og har lang erfaring fra det politiske arbeidet.

Thorhild Widvey på sin side aksepterer at hun blir byttet ut midtveis i stortingsperioden.

– Strategisk er dette riktig av statsministeren. Det er sånn at jeg er regjeringens eldste, og jeg har hatt mange flotte muligheter i Høyre. Vi skal vinne valget i 2017 og 2021, og da er det viktig å sette på en ny generasjon som har nye idéer, og som er «fit for fight», sier Widvey, som også var olje- og energiminister mellom 2004 og 2005 i Bondeviks andre regjering.

Linda Hofstad Helleland sier at hun mener det er viktig med flere stemmer og større bredde i kulturlivet.

– Jeg er selv fra provinsen og vet at det skjer masse godt kulturarbeid også utenfor Oslo, sier klæbyggen.